Heilsusaga Íslendinga er langtíma ferilrannsókn sem hefur að meginmarkmiði að varpa ljósi á áhrif og samspil nútíma lífsstíls , félagslegra aðstæðna , streitu og erfða á heilsu . Rannsóknin er samstarfsverkefni Háskóla Íslands og Krabbameinsfélags Íslands við ýmsa innlenda og erlenda samstarfsaðila . Áætlað er að rannsóknin taki til um 100.000 Íslendinga á næstu 10 árum . Þátttakendur fá endurgjöf á lífsstíl sinn og heilsufar í gegnum rannsóknina . Kerfisbundnar forvarnir eru því samtvinnaðar við þessa viðamiklu vísindarannsókn og samfélagslegur ávinningur verkefnisins þannig margþættur . Áætlanir gera ráð fyrir að allir fullorðnir Íslendingar á aldrinum 20 - 69 ára muni fá boð um þátttöku í rannsókninni og verður boðið endurtekið á þriggja til fjögurra ára fresti . Konur munu fá boð um þátttöku gegnum leitarstöð Krabbameinsfélagsins í tengslum við komu í krabbameinsleit ( brjóstamyndatöku eða leghálssýnatöku ) . Karlmenn munu fá kynningarbréf og símtal með boð um þátttöku . Gagnasöfnun er tvíþætt , annars vegar með spurningalista á netinu og hins vegar með stuttri heilsufarsskoðun þar sem klínískum mælingum og lífsýnum er safnað . Gert er ráð fyrir víðtækri þátttöku vísindamanna við Háskóla Íslands og Krabbameinsfélags Íslands í undirbúningi , framkvæmd og úrvinnslu rannsóknarinnar . Af hálfu Háskóla Íslands er Miðstöð í lýðheilsuvísindum við Læknadeild á Heilbrigðisvísindasviði ábyrg fyrir undirbúningi og framvindu verkefnisins og af hálfu Krabbameinsfélagsins eru það Leitarstöðin og Krabbameinsskráin . Heilsusaga er jafnframt hluti af Global Cohort Initiative sem er alþjóðleg samvinna nokkurra ferilrannsókna sem skipulagðar eru víðsvegar í heiminum . Forrannsókn Áætlað er að forrannsókn Heilsusögunnar muni hefjast í byrjun árs 2014 og ná til um 500 kvenna í Reykjavík sem mæta í krabbameinsskoðun ( brjóstamyndatöku eða leghálssýnatöku ) á Leitarstöð Krabbameinsfélags Íslands . Þá verður einnig haft samband við 1000 karlmenn í gegnum úrtak úr þjóðskrá og þeim boðin þátttaka . Forrannsóknin hefur hlotið leyfi Vísindasiðanefndar og hefur lögum samkvæmt verið tilkynnt til Persónuverndar .